Anno Domini millesimo quadringentesimo octogesimo octavo, in generali Capitulo apud Cistercium, statuta et diffinita sunt quae sequuntur. ORATIONES 1.   Pro sanctissimo… *etc. ut in anno* 1484. 2.   Praeterea pro serenissimo… *etc. ut in anno* 1484. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Demum pro felicis… *etc. ut in anno* 1470. [DIFFINITIONES] GENERALES 6.   Cum Ordo noster… de antiquo debito, ac etiam in summa 4815 francorum, 3 alborum de resta ultimorum computorum de et pro tempore praeterito… *etc.* contributionem novem millium florenorum… *etc. ut in anno* 1449. 7.   Cum totus nostri Ordinis decus et incrementum ex litteratorum virorum in ipso Ordine multiplicatione maxime pendere dignoscatur, cuius rei gratia in generalibus studiis diversarum mundi partium collegia Ordinis non sine magnis sumptibus fuerint instituta, ad quae tam per Sanctissimae Sedis Apostolicae decreta, quam per ipsius Ordinis instituta canonica, omnes et singuli Ordinis abbates suos studentes cum provisionibus sufficientibus mittere sunt obligati ; generale Capitulum gravissime ferens quorumdam abbatum negligentiam, vel potius tenacitatem, qui suos studentes ad generalia studia cum sufficientibus provisionibus mittere contemnunt, poenas et censuras in *Benedictina* ac aliis statutis contentas propter hoc incurrere non formidando ; quapropter omnibus et singulis Ordinis commissariis ubilibet institutis et instituendis mandat et praecipit districte, ut contra non mittentes per praefatas poenas et censuras viriliter et intrepide procedant, non obstantibus quibuslibet indultis seu supportationibus, quas aliqui se habere dicunt de scolaribus non mittendis, quas praesens generale Capitulum omnes revocat, cassat, irritat et annullat. In remotis tamen partibus, et per lites et alia incommoda nimium afflictis, dat auctoritatem dictum Capitulum eisdem commissariis non potentes mittere ubi impossibilitatem viderint, gratiose supportandi, etc. ELECTIONUM CONFIRMATIONES 8.   Electionem, promotionem, institutionem et installationem fratris Ioannis Renauldi de Friburgo, ad dignitatem abbatialem monasterii de Altaripa, Lausannensis dioecesis, prout in litteris decreti…*etc*, confirmat, supplendo omnes et singulos defectus, si qui forsan in praemissis aut aliquo praemissorum intervenerint quovismodo, in plenaria Ordinis potestate. 9.   Electionem… fratris Hamfridi Quiekc nuper abbatis de Cliva, ad dignitatem abbatialem monasterii de Bello loco regis, Wintoniensis dioecesis, R. D. N. Cisterciensi immediate subiecti, prout in litteris, *etc.* confirmat, supplendo, etc. 10.   Ad idem, pro fratre Hugone de Sanogiis, ad dignitatem abbatialem monasterii de Bullione. 11.   Visis et diligenter examinatis litteris sententiae, auctoritate Ordinis per dominum abbatem Firmitatis super confirmatione iuris fratris Ioannis de Ramilliaco in dignitate abbatiali monasterii de Septem fontibus latae Parisiis et pronuntiatae praesenti diffinitioni annexis, ipsam sententiam cum suis dependentiis universis generale Capitulum approbat, ratificat et confirmat. TRACTATUUM CONFIRMATIONES 12.   Visis, auditis et examinatis litteris tractatus initi, facti et passati inter abbatem et conventum monasterii de Sacro portu, alias de Barbello, ex una, et honorabilem, discretum ac scientificum virum dominum Guidonem Arbaleste, utriusque iuris doctorem, dominum de Borda in Bria, christianissimi domini nostri regis in venerabili curia Parlamenti Parisiensis consiliarium, etc., partibus ex altera, de duobus modiis granorum quae dicti de Barbello levabant, seu levare debebant, super terris et dominiis eiusdem Bordae, prout in litteris praefatis ac in litteris confectionis eiusdem tractatus R. D. N. Cisterciensis praesenti diffinitioni annexis plenius continetur, auditisque relationibus super hoc multorum Ordinis patrum, et cognoscentes ex praemissis utilitatem eiusdem monasterii de Barbello, quamquam alia confirmatione non indigeat, tamen pro maiori securitate iuris partium illum eumdem tractatum tamquam iustum et rationabilem, ac eidem monasterio perutilem cum omnibus et singulis suis clausulis, praesens generale Capitulum approbat, ratificat et confirmat. 13.   Visis et diligenter examinatis litteris seu … litterarum pensionis sororis Adrianae de la Folie, olim abbatissae monialium de Hispania, Ambianensis dioecesis, per abbatem Caroliloci, s. th. pr., R. D. N. Cisterciensis commissarium assignatae, prout plenius in dictis litteris praesenti diffinitioni annexis continetur, auditisque super hoc relationibus tam domini abbatis Caroliloci quam aliorum patrum Ordinis, ad instantiam et requisitionem nobilis domini Anthonii de Curnenieno, domini eiusdem loci de Curnenieno, illam eamdem pensionem sexdecim scutorum auri cum omnibus aliis in dictis litteris contentis et expressis, generale Capitulum approbat, ratificat et confirmat, mandando abbatissae quae nunc est, et quae pro tempore fuerit in eodem monasterio de Hispania, in virtute sanctae obedientiae, et sub poenis et censuris Ordinis pro executione praesentis diffinitionis taxandis et declarandis, quatinus dictam pensionem sexdecim scutorum auri singulis annis, terminis assignatis, eidem sorori Adrianae seu eius certo mandato ut legitimo procuratori dent et infallibiliter solvant, eamdemque sororem de cameris et aliis in eisdem litteris contentis gaudere et plenarie uti permittant, faciant et procurent ; executionem praesentis diffinitionis primo abbati super hoc requirendo committendo, in plenaria Ordinis potestate. 14.   Generale Capitulum visis et diligenter examinatis litteris tractatus transactionis seu appunctuamenti initi, facti et passati per amicabiles compositiones seu arbitros inter abbatem et conventum monasterii Loci Dei, Ruthenensis dioecesis, ex una, et venerabilem patrem dominum priorem de Rameria, Caturcensis dioecesis, Ordinis Sancti Augustini, partibus ex altera, de quadam quarta parte census mansi del Pithokes, alias de Sorry, omnium decimarum, pertinentiarum et iurisdictionis usque ad 60 s. praedicti mansi, prout in litteris praefatis praesenti diffinitioni annexis plenius continetur ; auditaque relatione abbatis de Ardorello, et consideratis in hac parte considerandis, idem generale Capitulum dictum tractatum, seu dictam transactionem vel appunctuamentum, tamquam eidem monasterio Loci Dei perutile ratificat, approbat, autorisat et confirmat, in plenaria Ordinis potestate. COMMISSIONES 15.   Insequendo semper hortamenta paterna, piaque monita ac praecepta salutaria S. D. N. Papae super reformatione Ordinis anno praeterito generali Capitulo transmissa, commissarios per singulas mundi provincias pro reformationis huiusmodi executione deputatos adhuc continuat, praecipiendo eis ut omnia et singula in dictis commissionibus contenta diligenter exsequantur, rogatque R. D. Cistercii ut generali auctoritate Ordinis qua fungitur, ubi viderit expediens, illos mutet et alios instituat, cum simili potestate, mandat quoque et praecipit dictum Capitulum generale dictis commissariis in virtute salutaris obedientiae et sub censuris Ordinis, ut unusquisque in sua provincia omnes et singulos abbates illius provinciae citent peremptorie ad veniendum et comparendum in proximo futuro generali Capitulo, vel saltem ad mittendum tres, duos vel unum secundum patriarum dispositiones ex eis cum pleno mandato omnium aliorum ad videndum et audiendum ibidem moderari et assignari taxam contributionum Ordinis, iuxta veram facultatem monasteriorum et statum iam praesentem pro eo cui, ut litteris apostolicis continetur, antiqua taxa iam minus aequa videtur, propterea quod multa monasteria dudum pauperrima in divitiis creverunt, et iam satis sunt opulenta, alia autem prius opulentissima decreverunt et diminuta sunt, cum intimatione quod sive venerint sive non, nihilominus in dicta materia prout patribus praesentibus visum fuerit aequum et iustum concludetur. 16.   Licet parendo ac humiliter, ut decebat, obediendo piis monitis hortamentisque paternis, necnon mandatis ac praeceptis salutaribus S. D. N. Papae super reformatione Ordinis generali Capitulo novissime transmissis, ipsum generale Capitulum in diversis mundi partibus dederit ac instituerit visitatores, dando eis mandata specialia et expressa, ut omnia et singula in litteris apostolicis, statutisque et diffinitionibus Ordinis ac pro reformatione dicti nostri Ordinis necessaria et opportuna facerent et exercerent, cum certis facultatibus et clausulis ad praemissa requisitis, prout in litteris inde confectis et dictis visitatoribus et reformatoribus directis plenius continetur, inter quos visitatio et reformatio omnium et singulorum monasteriorum totius nationis italicae ac transalpinae anno superiori commissa erat abbati de Balerna. Quia tamen idem abbas de Balerna propter maximam sui corporis infirmitatem et alia impedimenta plurima usque in praesens commissionem sibi factam non potuit executioni demandare. Quia etiam pleraque interim exorta sunt dissidia ardua et causae difficillimae in eadem natione italica ac eisdem monasteriis tractanda seu tractandae, quae non nisi per maiores Ordinis patres expediri possunt, idem generale Capitulum, matura deliberatione praehabita, considerans excellentiam doctrinae, religiositatem vitae, zelum Ordinis, ceterasque virtutes plurimas R. P. et D. D. Ioannis abbatis Cistercii, s. th. pr., eximii, suam reverendissimam paternitatem ad visitationis et reformationis officium in eadem natione italica ac monasteriis et locis Ordinis praemissis exercendum inter ceteros non mediocriter idoneum reputavit. Idcirco sibi debita cum humilitate et reverentia supplicandum decrevit, quatinus onus istud seu officium visitationis et reformationis in omnibus et singulis monasteriis et locis quibuslibet Ordinis utriusque sexus, necnon collegiis in tota italica natione, ac aliis transalpinis partibus consistentibus, quamprimum sibi fuerit possibile, assumere seu exercere dignetur in plenissima ipsius Ordinis qua utitur auctoritate et potestate ; ipsum insuper instantius rogat, ut si fieri commode poterit, ad S. D. N. Papam pro rebus Ordinis accedens, suae Sanctitati ac reverendissimis dominis cardinalibus piam filiorum Ordinis devotionem ad Sanctam Sedem Ordinisque reformationem, necnon permaximas totius Ordinis per commendas et alias multiplices vexationes et necessitates plenius declarando suggerat et modis omnibus requirat et impetrare dignetur quaecumque et prout iuxta mentem generalis Capituli noverit et viderit suggerenda, requirenda et impetranda. Et quoniam talia nonnisi cum maximis impensis seu expensis fieri possunt, Ordo autem pro praesenti communibus caret pecuniis, promittit idem generale Capitulum eidem R. D. Cisterciensi fideliter solvere omnia et singula, quae in praemissis exposuerit fideliterque et integraliter solvere banchariis omnes pecuniarum summas, quas pro praemissis et ea tangentibus ab eis acceperit cum lucro seu interesse mercatorum, et aliis expensis, portareque ipsum et monasterium suum Cistercii matrem omnium nostrum indemnem seu indemne in praemissis. Quamobrem omnibus et singulis abbatibus, abbatissis, commendatariis, prioribus, cellerariis, ceterisque quibuscumque eorumdem monasteriorum utriusque sexus, collegiorumque ac quorumlibet Ordinis locorum praesidentibus et personis tam regularibus quam saecularibus universis transalpinis et in via existentibus, dictum generale Capitulum in virtute salutaris obedientiae, ac sub poenis et censuris per praefatum reverendissimum patrem taxandis et declarandis mandat et praecipit, quatinus ipsum tamquam Ordinis patrem supremum cum debita reverentia suscipiant, eidemque per omnia obediant, sibique et toti eius familiae decenter occurrant, de expensis eundo, stando et redeundo iuxta Ordinis formam, necnon de sufficienti salvoconductu et securitate, ceterisque necessitatibus studiose provideant, ac sibi aut deputatis suis annuales contributiones et subsidia charitativa cum restis fideliter et integraliter persolvant. 17.   Abbatibus de Lutzella Basileensis et de Villario Metensis dioecesium, ac eorum cuilibet in solidum committit praesens generale Capitulum, ut si debita informatione praehabita, bona aliqua mobilia vel immobilia, utpote calices, libros, ornamenta ecclesiastica, utensilia domus, cartas, litteras, registra, certas grangias, vineas, agros, prata, sylvas, nemora, iura, libertates, decimas, census, reditus, aut quaevis alia huiusmodi ad monasterium de Pomerio alias Bongart, Argentinensis dioecesis, pertinentia, per quoscumque abbates, priores, monasteria aut loca regularia seu personas regulares Ordinis iniuste occupari invenerint, vel alter eorum invenerit, occupatores huiusmodi ad illico restituendum praefato monasterio de Pomerio bona, sicut praefertur, iniuste occupata, iustitia mediante, per censuras Ordinis compellant, vel alter eorum compellat, aut si contractus aliquos illicitos contra statuta Ordinis et privilegia seu etiam contra iuramenta per abbates novos in sua creatione praestari solita inter abbatem et conventum dicti monasterii de Pomerio, et quaslibet alias personas Ordinis initos et passatos repererint, illos omnes et singulos cum omnibus inde secutis, cassent, irritent et annullent ; datque dictum Capitulum dictis abbatibus et eorum cuilibet in solidum auctoritatem et plenum posse quascumque causas litis aut controversiae inter ipsum abbatem suumque conventum, alios abbates, priores, conventus aut personas Ordinis motas et movendas audiendi, et prout ordo iuris ac iustitiae requirit, tractandi et fine debito concludendi et terminandi, invocandique ad praemissa omnia, si opus fuerit, auxilium brachii saecularis ; et nihilominus ut monasterium ipsum de Pomerio alias Bongart in spiritualibus et temporalibus a multis annis citra non mediocriter dissipatum ac desolatum aliqualiter restaurari valeat et reformari, eisdem abbatibus et eorum cuilibet in solidum in virtute salutaris obedientiae praecipit et mandat idem generale Capitulum, ut quamprimum commode possint, ad ipsum monasterium iam dictum de Pomerio ipsi omnes vel duo eorum personaliter accedant, vel si hoc non possint, saltem unus eorum accedat, ibidem visitando, reformando, corrigendo, instituendo et destituendo, in spiritualibus et temporalibus, in capitibus et in membris, quaecumque iuxta Ordinis nostri instituta regularia invenerint, vel unus eorum invenerit visitanda, reformanda, corrigenda, instituenda et destituenda. Datque auctoritatem dictum generale Capitulum eisdem abbatibus et eorum cuilibet resignationem abbatis moderni ibidem si sponte cedere voluerit, acceptandi, ipsique monasterio de alio abbate, qui pro reparatione eiusdem monasterii fienda magis fuerit repertus sufficiens et idoneus auctoritate totius Ordinis providendi, cum praefatus abbas modernus ibidem propter multas causas rationabiles, quas allegavit, a R. D. N. Cisterciensi, ceterisque Diffinitoribus iam gratiose obtinuerit licentiam dignitatem abbatialem suam et administrationem quam habet in eodem monasterio resignandi. Et generaliter dat dictum Capitulum abbatibus praedictis et eorum cuilibet auctoritatem et plenum posse in praemissis omnibus et ea concernentibus, aut ad debitam reformationem dicti monasterii necessariis et opportunis agendi, faciendi et exercendi omnia et singula, quae agere facere et exercere possent patres visitatores ordinarii aut reformatores generales Ordinis, ipsius generalis Capituli plenaria auctoritate fungentes, si ibidem praesentes essent, in plenaria Ordinis potestate. 18.   Frater Ioannes, abbas Cistercii in Cabilonensi dioecesi, totius nostri Cisterciensis Ordinis et Capituli generalis plenaria fungens potestate, venerabilibus in Christo nobis percharissimis [praecharissimis ] coabbatibus nostris monasteriorum de Luzella, Basileensis dioecesis, et de Villario, Metensis dioecesis, salutem in Domino et in commissis diligentiam cum discretione fidelem. Quamquam nuper ad decidendam et terminandam quamdam causam appellationis motam et agitatam inter venerabiles coabbates nostros de Novocastro suumque conventum appellantes ex una, et de Pomerio alias Bongart conventumque ibidem appellatos partibus ex altera, per nostrum generale Capitulum sint iudices deputati, quia tamen, ut intelleximus, uterque vestrum non-nunquam solet infirmitate gravi laborare, ita ut a locis vestris longius abscedere non possitis ; quapropter pro parte venerabilis coabbatis nostri de Pomerio supradicti suique conventus nobis fuit humiliter supplicatum, ut super his de remedio opportuno taliter providere dignaremur, quod infirmitates huiusmodi, vel alia quaelibet incommoda, quae interim vobis aut vestrum alteri possent accidere, vos aut vestrum alterum non impediant aut morentur, quominus dictam causam per debitae iustitiae complementum, quantocius terminare valeatis, praesertim cum nimia huiusmodi causae protractio in magnum vergeret dictorum supplicantium detrimentum. Nos igitur considerantes dictam supplicationem fore iustam et consonam rationi, auctoritate totius Ordinis et Capituli generalis, qua fungimur, plenaria vobis ac vestrum cuilibet facultatem concedimus ac mandatum damus speciale, ut si quamprimum pro executione commissionis vobis a generali Capitulo factae a dictis partibus aut earum altera fueritis requisiti, impedimentum aliquod vobis aut alteri vestrum intervenerit quominus ad executionem huiusmodi intendere valeatis, aut alter vestrum valeat, unusquisque vestrum sic impeditus abbatem alium Ordinis neutri partium suspectum, et qui ad praemissa melius intendere possit, loco sui subrogare valeat et debeat cum simili iudicandi et dictam causam, iustitia mediante, terminandi potestate, aut si forsitan in dicta causa debite terminanda inter vos concordare non possetis, damus vobis facultatem eadem auctoritate qua supra unum tertium abbatem Ordinis de consensu tamen partium ad vos assumendi, quem sic assumptum similem vobiscum habere volumus iudicandi potestatem. 19.   Committit praesens generale Capitulum abbatibus de Sancta Cruce in Austria et de Runa, et eorum cuilibet in solidum, quatinus quamprimum poterint, personaliter ad monasterium de Victoria se transferant, vel alter eorum se transferat, diligenterque informent super depositione fratris Ioannis a dignitate abbatiali dicti monasterii per abbatem de Novo monte certosque alios suos assessores facta, necnon electione et institutione fratris Ioannis… in novum abbatem eiusdem monasterii, et si dicta omnia rite et canonice iuxta Ordinis statuta facta repererint, eadem approbent, ratificent et confirment, in plenaria Ordinis potestate ; sin autem tam dicto deposito abbate quam suis adversariis auditis hinc inde partibus, plenum iustitiae complementum administrent. 20.   Abbatibus de Sithiz et de Zedelitz benigne committendo mandat praesens generale Capitulum, quatinus accedentes monasterium Saar ibidem se diligenter informent de causis et modis destitutionis et incarcerationis fratris Leonardii, dudum abbatis ibidem, necnon de modis electionis, institutionis et promotionis, fratris Viti in abbatem eiusdem monasterii de novo promoti ; et si omnia illa secundum Ordinis instituta rite ac canonice facta invenerint, eadem approbent, ratificent et confirment ; sin autem, prout iuxta eadem instituta Ordinis faciendum viderint, plenum iustitiae complementum administrent in plenaria Ordinis potestate, et nihilominus regiam maiestatem debita cum reverentia accedendo dictum destitutum et incarceratum ob honorem Ordinis sibi dimitti humiliter petant, ipsum sub bona cautione, ne tam contra regiam maiestatem, quam contra Ordinem nostrum aut eius monasteria ac personas quidquam de cetero attentare praesumat, et ad aliquod Ordinis monasterium ubi Domino Deo vota sua deinceps reddere valeat, transmittant. 21.   Abbatibus de Claratumba et de Lubens et cuilibet eorum mandat et praecipit praesens generale Capitulum, quatinus diffinitionem anno novissime praeterito in generali Capitulo pro tuitione et defensione iurium, libertatum et privilegiorum Ordinis editam, et eis specialiter directam, et praesenti diffinitioni annexam omnino secundum sui formam et tenorem prosequantur et exsequantur, in plenaria Ordinis potestate. 22.   Domino abbati de Firmitate et abbati de Caroliloco, s. th. pr., et cuilibet eorum committit praesens generale Capitulum, quatinus se debite, diligenter et sufficienter informent super contentis in litteris tractatus initi, facti et passati inter abbatem et conventum de Vallibus Sernay ex una, et Ioannem Challone Parcheminier de quibusdam terris, plenius in dictis litteris contentis et expressis ac praesenti diffinitioni annexis. Et si dictum tractatum eidem monasterio perutilem invenerint, illum cum omnibus et singulis suis clausulis approbent, ratificent et confirment, in plenaria Ordinis potestate. 23.   Ad idem, eisdem abbatibus et cuilibet eorum ad se informandum super contentis in litteris tractatus, praesenti diffinitioni annexis, initi, facti et passati inter abbatem et conventum eiusdem monasterii de Vallibus Sernay ex una, et honorabilem virum magistrum Ioannem de la Planche, advocatum in Parlamento parisiensi partibus ex altera, de quadam domo sita Parisiis in vico Fini, ubi pendet intersignum crucis. 24.   Gravi cum cordis amaritudine, insolentias, flagitia et maleficia, criminaque enormia abbatis et conventus monasterii Bardonarum suscipiens generale Capitulum, qui prout eidem generali Capitulo expositum extitit, in armis, habitibusque dissolutis, et ab Ordine reprobatis quandoque incedunt, multaque enormia committunt, et quod deterius est, citra paucos dies in fratrem Deodatum Blanchi monachum de Ardorello, Ordinis nuntium et certarum litterarum abbatis de Ardorello, Ordinis commissarium executorem insurrexerunt, et ipsum, ut fertur, submerserunt, in grave Ordinis dedecus et vituperium, populique christiani scandalum non modicum. Quibus malis obviare cupiens Capitulum generale et de remedio opportuno providere, et talia impunita minime relinquere volens, abbati de Caduino committit, quatinus assumpto secum aliquo abbate Ordinis ad idem monasterium de Bardonis, seu ad alia loca ad infrascripta peragenda prout iudicaverit aptiora accedat, visisque informationibus et litteris eidem generali Capitulo exhibitis, de et super praemissis, ac ab eis dependentibus se debite, diligenter et sufficienter informet, factisque debitis informationibus, citatis citandis, et auditis audientis, si abbatem et quempiam religiosorum eiusdem monasterii Bardonarum in praemissis aut aliquo praemissorum culpabiles invenerit, sive per depositionem seu incarcerationem aut personalem ad generale Capitulum proximum citationem, aut alias secundum casuum exigentiam et statutorum Ordinis tenorem et formam taliter eos puniat et corrigat, quod ceteris transeat in exemplum et terrorem. Quo in casu depositionis abbatis eiusdem monasterii, eidem abbati de Caduino dat auctoritatem praesens generale Capitulum et potestatem ipsi monasterio de novo pastore sufficiente et idoneo, electione canonica, aut auctoritate Ordinis providendi, personamque electam sive promotam instituendi et installandi, ac in realem et actualem possessionem eiusdem monasterii ponendi et inducendi, in plenaria Ordinis potestate, invocato ad praemissa et ea tangentia, si opus sit, quorumcumque dominorum principum, iudicum, potentum ecclesiasticorum et saecularium auxilio, consilio et favore ; omnibus igitur et singulis personis Ordinis cuiuscumque status, sexus, conditionis existant, firmiter dat in mandatis praesens generale Capitulum in virtute sanctae obedientiae et sub poenis et censuris Ordinis, quatinus Ordinis commissario in omnibus super omnia pareant et obediant. 25.   Cum propter nimiam loci distantiam, viarumque discrimina ac linguae disparitatem, abbas monasterii de Paradiso visitationem et reformationem monasterii monialium de Obentzko, monasterio de Lubens immediate subiecti, prout sibi anno praeterito per generale Capitulum iniunctum fuerat, commode visitare non possit, ne dictum monasterium propter defectum debitae visitationis et reformationis aliqua patiatur detrimenta, abbati de Suleiovia, Gneznensis dioecesis, visitationem et reformationem ac omnimodam eiusdem monasterii monialium dispositionem et paternitatem, in spiritualibus et temporalibus, committit in plenaria Ordinis potestate, districte sibi mandans et praecipiens, quatinus huiusmodi visitationis et reformationis ac paternitatis officia debite exerceat et faciat, donec et quousque per generale Capitulum aliter fuerit dispositum. 26.   Dominis abbatibus de Firmitate, de Claravalle, de Caroliloco et de Bonoportu, ac duobus eorum, generale Capitulum committendo mandat et praecipit, quatinus se debite, diligenter et sufficienter informent de et super contentis in litteris transactionis seu appunctuamenti initi, facti et passati inter abbatem et conventum monasterii de Ursicampo ex una et nobilem et potentem dominum de Margny et Thomate, baillivum et capitaneum Silvanectensem partibus ex altera, super quadam recompensa data eisdem abbati et conventui pro 17 flor. et 10 scut., per quam ex annuo et perpetuo redditu, abbas et conventus praefati levare debent, et quae sibi adiudicatae fuerant super traverso dominae et domini de Thourrette, prout in litteris praefatis praeesnti [praesenti ] diffinitioni annexis plenius continetur, informationibusque debitis de et super praemissis ac ab eis quomodolibet dependentibus, necnon super commodo vel incommodo eiusdem monasterii factis, illas per scriptum authenticum redactas cum instrumentis suis futuro proximo generali Capitulo afferat seu transmittat. 27.   Ad audientiam praesentis Capituli generalis fide dignorum relatu pervenit, quod in monasterio de Albaripa per abbatem et conventum eiusdem monasterii a 30 annis citra quidam tractatus illiciti ac indebiti de quibusdam grangiis, molendinis, terris seu membris eiusdem monasterii contra papalia et Ordinis statuta et diffinitiones, initi, facti et passati sunt et fuerunt in maximum damnum, gravamen et praeiudicium eiusdem monasterii, super quibus praesens generale Capitulum obviare et de remedio providere cupiens, domino abbati de Claravalle, s. th. pr., de Longovado, de Theoloco et de Belloloco Lingonensis dioecesis, et cuilibet eorum committendo districtissime mandat et praecipit, quatinus quamcitius commode fieri poterit, ad praedictum monasterium de Albaripa, seu ad aliqua aptiora loca se transferant, ibidemque diligenter et sufficienter se informent, aut alter eorum se informet, super huiusmodi illicitis tractatibus, et si debita informatione dictos tractatus esse in praeiudicium, gravamen et damnum eiusdem monasterii contra formam *Benedictinae* et statutum Domini Pauli Papae II in favorem totius cleri concessum, invenerint, illos et quemlibet illorum cassent, irritent et annullent, ac nullius vigoris et efficaciae esse declarent, in plenaria Ordinis potestate. 28.   Abbatibus de Ardorello et de Caduino, et cuilibet eorum committit praesens generale Capitulum, quatinus quamcitius commode poterunt, ad monasterium de Bellapertica, vel ad alia loca aptiora, si ibidem tutus non pateat accessus, accedant, atque de et super controversiis, litibus et querelis inter venerabilem priorem dominum Ioannem de Cardalhiaco, se pro commendatario eiusdem monasterii Bellaeperticae gerentem, ex una et fratrem Ioannem de Luco et nonnullos alios religiosos eiusdem monasterii partibus ex altera subortis, se debite diligenter et sufficienter informent, debitisque informationibus peractis, citatis citandis et auditis audiendis, dictas querelas, controversias et lites per debitum iustitiae complementum decidant, in plenaria Ordinis potestate. 29.   Abbati de Ardorello committit praesens generale Capitulum, quatinus debite, diligenter et sufficienter se informet super transactione seu tractatu facto, inito et passato inter abbatem et conventum monasterii de Fontefrigido ex una, et colonos quosdam de quodam castro vocato de Sancto Valerio, et si dictam transactionem seu tractatum eidem monasterio perutilem invenerit, illum cum omnibus et singulis suis clausulis approbet, ratificet et confirmet ; sin alias, infirmet et revocet, et nullius valoris et efficaciae declaret, in plenaria Ordinis potestate. 30.   Praesenti generali Capitulo per suas litteras conquestus est abbas Fullennis asserendo dominum abbatem Morimundi ad dictum monasterium accessisse et quasdam terras et possessiones dicti monasterii, quibus per ducentos annos sine contradictione quacumque possederant, et illis pacifice et quiete usi fuerant, monasterio Bonifontis tradidisse et liberasse in magnum praeiudicium, gravamen et damnum illius monasterii Fullennis, dicti Capituli generalis provisionem desuper praemissis humiliter implorando. Quapropter idem generale Capitulum abbatibus de Ardorello et de Elnis, et cuilibet eorum in solidum committendo mandat et praecipit, quatinus quamcitius commode fieri poterit, ad dictum monasterium de Fullennis, seu ad alia loca aptiora accedant, ac de et super praemissis, et ab eis dependentibus, debite, diligenter et sufficienter se informent, et si dictas terras seu territorium dicto monasterio de Fullennis pertinere invenerint, ad manus eiusdem monasterii reponant, seu reponi procurent, compellendo ad hoc compellendos, in plenaria Ordinis potestate. 31.   Abbatibus monasteriorum de Schonauvia et de Uterina valle, et cuilibet eorum praesens generale Capitulum committit, quatinus si eis de emendatione fratris Ioannis Fabri, bursarii et professi monasterii de Mulbronn legitime constiterit, ipsum a sententiis et casibus generali Capitulo reservatis, ac a carceribus quibus detinetur, eumdem absolvant et liberent, praestita tamen sufficienti cautione per eumdem casu quo ad vomitum rediret, aut monasterium vel Ordinem in aliquo in futurum gravaret, in plenaria Ordinis potestate. 32.   Generale Capitulum, visa quadam promotoris causarum Ordinis supplicatione, eidem Capitulo super nonnullis fratrum Petri Iuhos, Ioannis Challes, Guillemi [Guillelmi ] Dubois Barrengensis, Ioannis Rolant, Mathei Riveri, Ioannis Flèche et Iacobi le Maçon, monasterii de Pietate Dei professorum, gravibus insolentiis et apostasiis in statutorum Ordinis vilipendium, et animarum suarum detrimentum commissis, ad iudicem saecularem Cenomanensem pro factis Ordinis recurrendo, ova sibi pro pitantia conventuali iuxta monasterii facultatem ministrata ipsi iudici derisorie deferendo, et quod carnes ipsis in Septuagesima, quod absurdum est, non ministrarentur abusive conquerendo, ab ipso quoque monasterio spreta superiorum auctoritate illicentiati exeundo, et extra ipsum in apostasia pernoctando, abbatibus de Claritate, de Campania, de Tironello et de Vallibus Sernay, et eorum cuilibet districte praecipit atque mandat, quatinus ad ipsum monasterium quantocius accedant, aut eorum alter accedat, ac super praemissis, et eorum dependentiis fideliter et diligenter se informent, vel informet, et praemissorum delictorum et excessuum culpabiles per verberum et carcerum inflictionem, et per perpetuam ab ipso monasterio expulsionem, aut alias iuxta casus exigentiam et Ordinis instituta taliter puniant et corrigant, quod ipsis ad emendationem, ceteris vero ad cautelam transeat et terrorem, talia deinceps nullatenus praesumendi. 33.   Abbatibus de Tribus fontibus, de Vallibus in Ornesio, de Villario Metensi et de Insula Barrensi, et cuilibet eorum, generale Capitulum committit, quatinus de et super certis delictis perpetratis et commissis per fratrem Claudium Destain, religiosum professum de Sancto Bernardo, se debite et fideliter informent, et si dictum fratrem in praemissis delictis culpabilem invenerint, illum secundum casuum ac demeritorum exigentiam et Ordinis formam taliter puniant et corrigant, quod ceteris transeat in exemplum et terrorem, in plenaria Ordinis potestate. 34.   Ad aures Capituli generalis dolenter pervenit reverendos in Christo patres dominos archiepiscopos Eboracensem et Cantuariensem certas bullas a Sancta Sede impetrasse et obtinuisse, quibus monasteria et personas Ordinis per regnum Angliae inclitissimum existentia contra formam et tenores privilegiorum Ordinis infestare et suis ditionibus subiugare plurimasque novitates suscitare, dictaque privilegia infringere moliuntur in maximum dicti Ordinis damnum, praeiudicium et gravamen. Quibus malis obviare et de remedio opportuno providere cupiens idem generale Capitulum, decernit procuratorium ad abbates de Fontibus in Anglia… (*locus vacuus*) … ; quibus et cuilibet eorum districtissime mandat et praecipit, quatinus viis et mediis possibilibus dictis dominis archiepiscopis et bullis praefatis viriliter sive oppositiones et appellationes ad Sanctam Sedem, aut alias prout iuris et rationis fuerit, resistant et obvient. 35.   Abbatibus de Caroliloco, s. th. pr., de Claromonte et de Valledulci, et cuilibet eorum committit praesens generale Capitulum, quatinus per omnes iuris et iustitiae vias ac per ecclesiasticas censuras, oppositione aut appellatione non obstantibus, viriliter et indissimulanter astringant et compellant abbatem de Vallibus Sernay, qui nunc est et qui pro tempore fuerit, necnon omnes et singulos eiusdem monasterii officiarios ad integraliter annis singulis et statutis terminis solvendum et deliberandum fratri Ioanni Panmard, olim eiusdem monasterii de Vallibus Sernay abbati, pensionem 20 scutorum auri regiorum, sibi per R. D. N. Cisterciensem assignatam et per Capitulum generale confirmatam, prout in litteris praesenti diffinitioni annexis plenius continetur, in plenaria Ordinis potestate, invocato ad praemissa et ea tangentia, si opus fuerit, brachii saecularis auxilio, consilio et favore. Omnibus autem et singulis totius Ordinis regularibus personis maxime in sacro presbyteratus ordine constitutis, firmiter in virtute salutaris obedientiae, et sub poenis et censuris latius per executorem praesentis diffinitionis taxandis et declarandis dat in mandatis praesens generale Capitulum quatinus eidem abbatibus et cuilibet eorum pareant et obediant. 36.   Cum retroactis annis frater Antonius de Boscorotundo, olim abbas Morimundi, et nunc prior cuiusdam prioratus Ordinis sancti Benedicti, auctoritate certarum commissionum, tam a R. D. N. Cisterciensi quam generali Capitulo emanatarum, magnas pecuniarum summas tam contributionum quam subsidiorum Ordinis, tam per Allemanniam quam Lotharingiam, Barrum, Alverniam et alias mundi regiones levaverit et perceperit, de quibus nullas fecerit aut Ordini tenuerit restitutiones aut computationes, in maximum damnum et gravamen ipsius Ordinis ; quibus malis obviare et praedictas pecunias recuperare volens generale Capitulum, suum et totius Ordinis fecit, curavit et constituit procuratorem sindicum yconomum et negotiorum gestorem, abbatem videlicet de Caroliloco, s. th. pr., cui dat idem generale Capitulum auctoritatem, potestatem et plenum posse per se vel substitutum suum, aut substitutos petendi, requirendi, levandi et exigendi per omnes iuris et iustitiae vias universas et singulas pecuniarum summas per dictum fratrem Antonium de Boisredon, pro et nomine Ordinis, tam ex contributionibus quam subsidiis charitativis, ac alias quomodolibet a diversis Ordinis monasteriis, abbatibus et officiariis receptas et per ipsum Ordinem debitas, ipsumque fratrem Antonium coram quibuscumque iudicibus tam ecclesiasticis quam saecularibus citandi seu citari faciendi et conveniendi, locaque et iudices eligendi et nuntiandi, et si necesse fuerit, recusandi, adnotandi, forum et iudicium declinandi, libellum, etc., et generaliter de receptis quoque quittantias validas et sufficientes sub signeto suo manuali aut sigillo vel alias expediendi et dandi, et generaliter, etc. [DIFFINITIONES] SPECIALES 37.   Comparentibus personaliter coram dominis Diffinitoribus praesentis Capituli generalis fratribus Ioanne Parny, se pro abbate monasterii de Altofonte gerente, appellante ab abbatibus de Ellantio et de Monasteriis in Argona, et requirente reintegrationem eiusdem monasterii ex una, et fratre Witerio de Bassy, similiter se gerente pro abbate eiusdem monasterii contra defendente, contendentibus super dignitate abbatiali eiusdem monasterii Altifontis partibus ex altera, coram quibus dominis Diffinitoribus praesentis Capituli generalis per venerabilem curiam Parlamenti Parisiis remissi fuerunt, dictae partes sic comparentes sponte, libere et voluntarie iudicio Ordinis et Capituli generalis, tam super dicta appellatione et reintegratione, quam super principali et quibusdam aliis processum tangentibus se submiserunt, et quaelibet earumdem partium se submittit, promittentes tenere et observare id quod per generale Capitulum, aut deputatos ab eodem, in hac materia actum, conclusum esset et diffinitum. 38.   Abbati de Ardorello praesens generale Capitulum committit, quatinus se debite et diligenter informet super causis appellationis novissime per abbatissam de Goiono a certis gravaminibus sibi, ut asserit, ab abbate de Loco Dei illatis, necnon super pluribus querelis et controversiis inter abbatissam et abbatem praefatos subortis, informationibusque debite factis, citatis citandis, et auditis audiendis, dictas causas, querelas et controversias debite decidat et terminet, in plenaria Ordinis potestate. 39.   Paci et tranquillitati personarum et monasteriorum Ordinis intendens generale Capitulum abbatibus de Charitate, de Balerna et de Sancto Sulpitio et duobus eorum committit, quatinus debite, diligenter et sufficienter videant et examinent omnem processum, productionesque partium illius processus nuper in venerabili curia Parlamenti Parisiis moti et pendentis inter fratres Ioannem Parny se pro abbate monasterii de Altofonte gerentem appellantem ab abbatibus de Ellantio et de Monasteriis in Argona Ordinis commissariis, et requirentem reintegrationem ipsius monasterii ex una, et Witerium de Bassy similiter pro abbate eiusdem monasterii Altifontis gerentem defensorem, partibus ex altera, super dignitate abbatiali eiusdem monasterii contendentes ; *quae quidem* partes per eamdem venerabilem curiam Parlamenti ad praesens generale Capitulum remissae fuerunt. Omnibus et singulis productionibus, processibus et aliis visis, debiteque ac fideliter attentis et consideratis, auditisque hinc inde partibus, dictam causam tam super appellationibus quam aliis quibuscumque dictum processum tangentibus, omnino iuxta tenorem et formam arresti eiusdem venerabilis curiae et submissionis dictarum partium decidant, iudicent et terminent in plenaria Ordinis potestate, dictis partibus et earum singulis in virtute sanctae obedientiae, et sub excommunicationis latae sententiae ac perditionis causae poenis, inhibendo ne una alteram alibi quam coram dominis commissariis Ordinis occasione de qua lis est trahere aut tractare praesumant. 40.   Generale Capitulum monasterium de Mulbrunna multis et maximis debitis involutum, ac usurarum voragine multum oppressum et damnificatum suscipiens, ac ex ore abbatis eiusdem a talibus incommodis ipsum monasterium liberare cupiens, abbatibus de Schonauvia et de Uterina valle mandat et praecipit, quatinus quamcitius et commodius poterint, ad dictum monasterium Mulbrunnense seu ad aliqua loca, quae aptiora iudicaverint, accedant, ac de et super praemissis debitis et usuris quomodo, qualiter, cum quibus et propter quid dicta debita contracta fuerint, necnon ipsum super modo exonerandi et liberandi dictum monasterium a praedictis debitis et usuris, sive per aliquorum membrorum eiusdem monasterii venditionem, impignorationem aut alias, se debite, diligenter et sufficienter informent, et quidquid in praemissis aut aliquo praemissorum, ac ab eis dependentibus invenerint, cum instrumentis suis, sequenti futuro proximo generali Capitulo per scripta sua authentica afferant seu transmittant. 41.   Ad instantiam abbatis de Campo principum, s. th. pr., generale Capitulum in protectionem Ordinis suscipit capellam sancti Leonardi in Iuchenhoffen, Augustensis dioecesis, quae auctoritate apostolica eidem monasterio, ut fertur, incorporata, vultque idem generale Capitulum ut dicta capella, quamdiu Ordini incorporata extiterit, gaudeat et fruatur talibus gratiis, privilegiis et indulgentiis, sicut alia membra et loca Ordinis gaudent et fruuntur. 42.   Generale Capitulum certis iustis et rationabilibus causis motum benigne et misericorditer dispensat cum fratre Ioanne Montfort, s. th. pr., priore monasterii de Fonte frigido, eidemque licentiam dat et facultatem, ut cum dicto officio prioris possit tenere et regere quamdam grangiam sibi per admodiationem ad certos annos dimissam de Monte Laurentio vocatam, dummodo pro maiori parte temporis in dicto monasterio, exercendo dictum officium resideat. 43.   Cum frater Richardus de Bosco, baccalaureus formatus in theologia, et actu studens in collegio Sancti Bernardi Parisiis, de proximo sit licentiandus, nec valeat suos actus sine magnis sumptibus adimplere, quos tamen monasterium de Mortuomari, ubi professus est, vix sine magno gravamine sustinere posset, volens idem generale Capitulum necessitatibus eiusdem studentis providere, abbatibus de Valle Richerii, de Brolio Benedicti, de Noa et de Strata, et cuilibet eorum in virtute sanctae obedientiae et sub poenis et censuris Ordinis latius per executorem praesentis diffinitionis taxandis et declarandis mandat et praecipit, quatinus per subventionem eiusdem scolaris, et ut actus praedictos commode exercere valeat et adimplere, taxas sibi impositas et subscriptas dehinc ad triennium eidem scolari, vel eius legitimo procuratori infallibiliter dent, mittant aut solvant, videlicet de Valle Richerii decem libras turonenses, de Brolio Benedicti octo, de Noa octo francos, et de Strata sex francos ; executionem praesentis diffinitionis primo abbati super hoc requirendo committendo, in plenaria Ordinis potestate. 44.   Abbati de Vetericella Capitulum committendo dat auctoritatem et potestatem quamdam monialem quae in monasterio monialium Morgenstein simoniace intrasse dicitur, a praedicta simonia, necnon ab omnibus casibus, sententiis, criminibus et delictis generali Capitulo specialiter reservatis, salutari mediante poenitentia absolvendi, ac cum ea dispensandi, ut praemissis non obstantibus ad omnes Ordinis actus legitimos, voces, gradus, officia, beneficia et dignitates promoveri possit et admitti, in plenaria Ordinis potestate. 45.   Rationabilibus ex causis praesens generale Capitulum diffinitionem anno praeterito factam de eo quod monasterium de Polplin a commissione Polonorum perpetuo esset supportatum, ac commissioni Stagnalium subiectum, approbat, ratificat et confirmat, datque facultatem abbati ibidem omnes sibi subditas personas regulares semel per se vel alium absolvendi ab omnibus casibus generali Capitulo reservatis, eligendique per se confessorem Ordinis, qui eum a similibus casibus absolvat. 46.   Ad humilem instantiam egregii s. th. pr. magistri Ioannis de Prussia, praesens generale Capitulum specialem gratiam facere cupiens monasterio de Polplin, sive etiam paupertati compatiens gratiose concedit abbati et conventui ibidem, ut scolarem aliquem honestum ac bene disciplinatum mittere valeat ad Heidelbergense studium ad ibidem in domo dicti magistri Ioannis manendum, et studiis litterarum insistendum per biennium, ita tamen quod iuxta Ordinis nostri statuta sub regulari observantia religiose et honeste vivat. 47.   Attenta paupertate monasterii de Polplin, praesens generale Capitulum gratiose concedit abbati et conventui ibidem, ut magistrum aliquem bene doctum et honestum, sive saecularem sive regularem, in monasterio suo habere possint, qui fratres suos in primitivis scientiis et liberalibus artibus instituat, ipsique fratres omnes et singulae lectiones artium liberalium et philosophiae sub eodem magistro audiant usque ad gradum determinaturae audiri solitas et consuetas, quibus finitis, etiam gradum determinaturae in generali aliquo studio, si per examen solitum sufficientes reperti fuerint, valeant adipisci. 48.   Damnis maximis, quae ex hostili incursu certarum grangiarum incineratione incurrit monasterium de Dobran ex affectu compatiens praesens generale Capitulum, abbati de Hilda Ordinis commissario concedit ut a solutione contributionum dictum abbatem usque post annum proxime futurum supportatum habeat, ita tamen quod illo termino finito integraliter huiusmodi contributiones persolvat. 49.   Cum viri religiosi sic litterarum studiis insistere debeant, ut tamen non negligant sanctae religionis observantiam ac morum disciplinam, praesens generale Capitulum abbati Vallis Sancti Aegidii, alias Buch, in virtute salutaris obedientiae mandat et praecipit, ut in studio Belgerensi, quod pro iuvenibus in primitivis scientiis fundandis ordinatum est, aliquem de suis fratribus virum maturum, honestum ac providum et sanctae religionis zelatorem, in priorem, non tamen perpetuum, sed ad nutum suum amovibilem instituat, qui scolaribus ibidem studentibus praesit, eosque sub regulari Ordinis disciplina servet et custodiat, statuitque idem Capitulum generale hoc edito perpetuo, ut scolares ipsi horas canonicas, praefinitis in sancta regula temporibus, pulsu semper praemisso, in capella ad hoc deputata, secundum modum in directorio collegii designatum devote complendo persolvant. Quodque lectio mensae fratrum nunquam desit, sed unus ex eis usque ad finem refectionis, quod aedificat legat ; silentium quoque et ieiunium regulare, ceterasque Ordinis observantias per omnia prosequantur, nihil penitus laxando, nisi quantum ad profectum studii, discretioni prioris pro tempore conducere videbitur. Qui prior pro emendandis excessibus quotidie capitulum teneat breviter tamen, ne tempus pro lectionibus aliisque exercitiis scolasticis necessarium propter hoc impediatur ; sitque ingressus mulierum etiam consanguinearum ibidem penitus interdictus ; de lectionibus autem ac disputationibus, ceterisque exercitiis scolasticis suis horis habendis abbas ita disponat, ut nullum tempus transeat sine fructu, aliaque omnia et singula necessaria et opportuna sic ordinet, ut ipsi scolares et in scientiarum litteris proficiant, et in disciplina morum profectuque virtutum nutriantur et crescant. 50.   Abbatibus de Mulbrunna et de Villerio Metensi, ac eorum cuilibet in solidum, committit praesens generale Capitulum, quatinus accedendo, quo accedendum est, citent coram se abbatem de Otterburg modernum et fratrem Ioannem Slich dudum abbatem ibidem, auditisque et examinatis diligenter causis querelarum ac controversiae eos dudum exortis, eas prout iustum et aequum viderint, decidant et componant, in plenaria Ordinis potestate ; ipsas partes, quaecumque per eos aut eorum alterum decisa fuerint et pronuntiata, per censuras Ordinis firmiter observare compellendo ; datque facultatem dictum Capitulum fratres ipsius monasterii, qui dudum monasterium sine superioris licentia exierunt, brachiumque saeculare contra suum abbatem invocaverunt, debita punitione praemissa, rehabilitandi. 51.   Abbati de Eberbaco gratiose concedit praesens generale Capitulum, ut omnes et singulas personas regulares sibi subiectas per se vel alium seu alios confessorem vel confessores Ordinis infra anni spatium semel absolvere valeat ab omnibus casibus, sententiis et delictis generali Capitulo reservatis, ipseque abbas similiter eligere possit confessorem Ordinis qui eum ab eisdem casibus, sententiis et delictis absolvat. 52.   Consideratis mole corporis et gravi infirmitate abbatis de Uterina valle, generale Capitulum per biennium a via veniendi ad idem Capitulum gratiose supportat, datque sibi facultatem eligendi confessorem Ordinis idoneum qui semel anno quolibet eum absolvat ab omnibus casibus generali Capitulo reservatis, quodque ipse abbas per se vel alium seu alios omnes sibi subiectas personas regulares a similibus casibus absolvere possit. 53.   Auditis querelis abbatis Sancti Urbani contra et adversus abbatem de Pomerio super hoc, quod idem de Sancto Urbano dudum quasdam pecuniarum summas in magna necessitate mutuo concessit iam dicto de Pomerio, ad certum tempus praefixum solvendas, prout in litteris obligatoriis quibus praesentes annectuntur plenius continetur, praesens generale Capitulum dictam obligationem confirmando, mandat et praecipit dicto abbati de Pomerio suoque conventui, in virtute salutaris obedientiae ac sub censuris Ordinis, quatinus infra festum sancti Ioannis Baptistae proxime futurum dicto abbati Sancti Urbani aut suo procuratori satisfacere non postponat. 54.   Abbatibus de Speciosa valle et de Sconauvia committit praesens generale Capitulum, quatinus se diligenter informent de quadam permutatione quam facere intendunt abbas et conventus in Brunbach cum generoso et magnifico domino comite de Westheim de villagiis Ebenach et Nassau vulgariter nuncupatis, pro quibus praefatus dominus comes se daturum offert alia quaedam bona aequivalentis valoris. Et si dictam permutationem ad utilitatem monasterii cedere viderint per sua scripta authentica R. D. N. Cistercii significent una cum omnibus circumstantiis quas repererint, quibus intellectis ipse R. D. Cistercii permutationem huiusmodi, si sibi visum fuerit, expedire, ratificet et confirmet in plenaria Ordinis potestate. 55.   Ad terminandum et decidendum litis pendentiam inter fratres Guillermum de Muncello et Robertum Valée super dignitate abbatiali monasterii de Fulcardimonte, abbatibus de Caroliloco et de Bonoportu, s. th. pr., ac abbati de Bellobecco, et eorum cuilibet in solidum committit praesens generale Capitulum, quatinus diligenter visis et examinatis iam praedictis coram Diffinitoribus ac aliis quibuscumque ad hoc concernentibus et necessariis, accedendo quo propterea accedendum est, vocatis coram se partibus, ipsis diligenter auditis super huiusmodi litis pendentia, plenum iustitiae complementum administrent, illum declarando abbatem cui ius potius competere viderint, mandando et praecipiendo religiosis dicti monasterii in virtute salutaris obedientiae, et sub excommunicationis et eiectionis a monasterio proprio poenis, quatinus illum abbatem suum indubitatum recipiant, qui per dictos commissarios vel eorum duos aut unum ex eis fuerit adiudicatus ; datque generale Capitulum dictis commissariis auctoritatem invocandi ad praemissa, si opus fuerit, auxilium brachii saecularis, aut quorumcumque dominorum principum aut potentum consilium, auxilium et favorem. 56.   Ad audientiam praesentis Capituli generalis pervenit quod monasterium Gradis monachorum propter occupationem quorumdam violenter, ac minus iuste occupantium ad multos annos vacavit, abbatisque solatio fuit destitutum, cupiens igitur ipsum Capitulum ut dictum monasterium e manibus huiusmodi occupantium eripiatur, et pro augmento cultus divini Ordini restituatur, abbati de Ozzeck pie committendo mandat, quatinus aliquem probum ac bonum Ordinis monachum, auctoritate totius Ordinis et Capituli generalis illic praeficiat in abbatem, qui pro recuperatione ipsius monasterii membrorumque eius diligenter elaboret ac conventum monachorum, divinum servitium devote persolventium ac sub regulari Ordinis observantia viventium ibidem instituat ; datque ipsum Capitulum generale tam dicto abbati de Ozzeck commissario quam abbati de novo instituendo ibidem, facultatem invocandi ad praemissa quorumcumque dominorum iudicum et potentum auxilium, consilium et favorem, rogando omnes et singulos dominos ac potentes illius provinciae, ut ad Dei laudem et in favorem nostri Ordinis consilium et auxilium ad praemissa dictis abbatibus impendere non omittant. 57.   Cum ad audientiam praesentis Capituli generalis pervenit, quod abbas de Ozzeck nonnulla sui monasterii iura, libertates aliquorum circumductus sinistra machinatione permisit alienari, quod tamen nec debebat nec poterat, praesens generale Capitulum cupiens, ut monasterium ipsum in suis iuribus et libertatibus conservetur, amissa si quae fuerint recuperentur, abbati de Ozzeck, priori et cellerario, omnibusque aliis et singulis conventualibus ibidem, in virtute salutaris obedientiae et sub excommunicationis poena mandat et praecipit ut unusquisque eorum quantum in se fuerit, pro recuperandis huiusmodi iuribus et libertatibus elaboret, regiae etiam potestatis praesidium et aliorum quorumcumque dominorum iudicum et potentum consilium et auxilium invocando, cassatque et annullat ipsum generale Capitulum omnes et singulos contractus, aut conventiones qui contra Ordinis statuta et privilegia initos quomodolibet et attentatos. 58.   Quia abbas de Ozzeck Ordinis commissarius in partibus Bohemiae suam diligentiam in executione commissionis sibi datae iuxta quod fieri potuit, fecit, et pro omnibus abbatibus in illis partibus in generali Capitulo comparuit et pro eis excusationem obtinuit, mandat generale Capitulum universis et singulis dictarum partium abbatibus sub sua commissione comprehensis, sub censuris Ordinis quatinus expensas eundo ad generale Capitulum et redeundo ab eodem, necnon in prosequendo alia negotia Ordinis, per eum factas, iuxta verum computum suum inter se taxent, sibique integraliter exsolvant, cum nullus teneatur propriis stipendiis militare. IUDICES 59.   Nos, frater Ioannes, Cistercii abbas, in Cabilonensi dioecesi, ceterique Diffinitores Capituli generalis Cisterciensis Ordinis, notum facimus universis quod in eodem, etc., facta fuit quaedam diffinitio cuius tenor sequitur et est talis : Quia per venerabilem curiam Parlamenti regii Parisiis ad hoc generale Capitulum remissa est materia controversiae et dissensionis dudum mota et ventilata inter reverendum patrem dominum abbatem Claraevallis, et procuratorem generalem regis in curia Parlamenti Parisiis, quosdamque suos adhaerentes ex una, et R. D. N. Cistercii, suumque conventum cisterciensem, procuratoremque generalem Ordinis partibus ex altera, ratione quorumdam reddituum, qui ab aliquibus Cistercio, ab aliis vero toti Ordini pertinere dicuntur, ipsum generale Capitulum pacem, concordiam et tanquillitatis [tranquillitatis ] quietem inter patres Ordinis totis affectibus ponere et nutrire desiderans, et nihilominus per debitum iustititiae [iustitiae ] complementum volens unicuique quod suum est tribuere iuxta tenorem et formam arresti dictae venerabilis curiae Parlamenti ex parte totius Ordinis suos commissarios iudices et compositores dictae litis nominavit, constituit, creavit et fecit reverendos patres dominos abbates de Firmitate, de Pontigniaco, de Morimundo, de Caroliloco, s. th. pr., et de Charitate, quas praefatus R. P. D. N. Cistercii acceptavit, et in eos tamquam sufficientes et idoneos consensit, et nihilominus pro se suoque conventu Cistercii commissarios ac iudices nominavit et constituit reverendos patres dominos abbates de Firmitate et de Pontigniaco iam dictos, necnon dominos abbates de Bonoportu, s. th. pr., de Balerna et de Ellantio, quos similiter praesens generale Capitulum acceptavit, et in eos tamquam sufficientes et idoneos consensit ; quo facto idem generale Capitulum dedit et concessit, ac tenore praesentium dat et concedit illis octo abbatibus sic pro utraque parte productis et producendis, plenum iustitiae complementum ministrent, ita quod si forsitan omnes octo simul intendere non possent, septem eorum similem habeant potestatem, rogando omnes octo iam nominatos ut omnes illud assumerent, quod si fecerint consenserintque et potestatem eis a dictis Diffinitoribus in hac parte traditam acceptaverint et iuxta dicti arresti formam, praedicti domini nominati poterunt etiam vocare ad se aliquos notabiles iurisperitos neutri partium suspectos, quorum consiliis freti et suffulti omnes et singulas dictae controversiae rationes dictorum reddituum materias et causas summarie et de plano, prout iuris et iustitiae ordo requirit, totaliter terminabunt infra tempus in dicto arresto praefixo, vel si hoc fieri non poterit, de beneplacito curiae praedictae super hoc requirendo tempus iam dictum ulterius prorogandum habeant facultatem, promiseruntque tam dictus R. D. Cistercii quam R. D. Claraevallis stare velle omnibus et singulis, quae per dictos dominos nominatos aut eorum in eadem causa fuerint decisa, vel quomodolibet conclusa et iudicata. 60.   Pro Cistercio, de Firmitate, de Maceriis, de Charitate et de Balerna. 61.   Pro Pontigniaco, de Firmitate et de Caroliloco, s. th. pr. 62.   Pro Claravalle, de Caroliloco, s. th. pr., de Longovado et de Pomerio. 63.   Pro Morimundo, de Pontigniaco et de Claravalle, s. th. pr. 64.   Pro Caroliloco, de Regalimonte et de Vallibus Sernay ; pro Bellavalle, de Charitate. [COMMISSIONES] 65.   Abbatibus de Bellabrancha et de Buxeria Andegavensi, et cuilibet eorum, committit generale Capitulum, quatinus se debite, diligenter et sufficienter informent de et super contentis in certis litteris transactionis seu appunctuamenti initi, facti et passati inter abbatem et conventum monaterii [monasterii ] de Claritate Dei ex una, et potentem ac nobilem dominum Ioannem de Bueil militem Sacricesaris comitem, dominum de Sancto Christoforo in Turonia partibus ex altera, super quibusdam summis pecuniarum tam ex redditu annuo et perpetuo quam arreragiorum per dictum comitem abbati et conventui praefatis debitis, prout in dictis litteris praesenti diffinitioni annexis, plenius declaratur et specificatur ; et si per debitam informationem dictam transactionem seu appunctuamentum praefatum ad utilitatem monasterii dicti invenerint, illam cum omnibus suis clausulis, circumstantiis et dependentiis approbent, ratificent et confirment, in plenaria Ordinis potestate. 66.   Abbati de Firmitate praesens generale Capitulum committit, quatinus si invenerit abbatem et conventum monasterii de Monte Sanctae Mariae, seu quascumque alias Ordinis personas iuste et debite teneri et obligari seniori abbati de Bullione in aliquibus pecuniarum seu quarumcumque rerum summis, ad ipsi seniori abbati seu eius procuratori solvendum et integraliter satisfaciendum per omnes iuris et iustitias vias et censuras ecclesiasticas compellat et astringat, in plenaria Ordinis potestate. 67.   In causa appellationis mota inter abbatem et conventum de Novocastro appellantes ex una, et abbatem et conventum de Pomerio, alias Bongart, appellatos partibus ex altera, praesens generale Capitulum iudices ordinat et constituit abbates de Luzella Basileensis, de Villerio Metensis dioecesis, mandando eis ut accedendo simul ad aliquem locum competentem, citatisque coram ipsis utrisque partibus cum omnibus suis munimentis dictam causam diligenter audiant, examinent, decidant in plenaria Ordinis potestate, inhibendo ipsis partibus sub poenis et censuris Ordinis, quatinus dictam causam nullibi nisi coram patribus Ordinis iuxta apostolica statuta deinceps prosequantur. 68.   Abbati de Campoprincipum, s. th. pr., committit praesens generale Capitulum, quatinus se debite, diligenter et fideliter informet de et super recto feodo monasterii monialium de Vallefelici pertinenti, quem vendere volunt abbatissa et conventus eiusdem monasterii ; et si informatione debita dictum feodum eodem monasterio inutilem et fore vendendum seu commutandum invenerit, eidem abbatissae det licentiam et facultatem ipsum vendendi, alienandi seu commutandi, dummodo pecuniae ex eo receptae in emptione aliorum reddituum pro eodem monasterio convertantur. 69.   Abbatibus de Bellavalle et de Balerna, et cuilibet eorum committitur, quatinus se debite, diligenter et fideliter informent de et super quodam tractatu inito, facto et passato ad certum tempus inter abbatem et conventum de Charitate Bisuntinensis dioecesis, ex una, et dominos laycos partibus ex altera, de quibusdam grangiis, quarum una vocatur de Montanis, aliaque de Lizey, plenius in litteris desuper praemissis confectis, contentis et expressis ; et si eumdem tractatum eidem monasterio perutilem invenerint, eumdem cum omnibus et singulis suis clausulis approbent, ratificent et confirment, in plenaria Ordinis potestate. 70.   Item, eisdem abbatibus et cuilibet eorum committit praesens generale Capitulum, quatinus debite, diligenter et fideliter se informent de et super quodam tractatu inito, facto et passato inter abbatem et conventum de Charitate ex una et progenitum Mailly de Serano partibus ex altera, de quibusdam terris in territorio de Praechapellot situatis ; et si dictum tractatum fore utilem dicto monasterio invenerint, illum cum omnibus et singulis suis clausulis approbent, ratificent et confirment, in plenaria Ordinis potestate. 71.   Abbatibus de Ozzeck et de Buch et cuilibet eorum committit praesens generale Capitulum, quatinus debite, diligenter et sufficienter se informent super certis praediis, dominiis in regno Bohemiae sitis et monasterio de Vetericella pertinentibus, et eidem monasterio, ut fertur, inutilibus, propter quod ipsum de Vetericella licentiam illas vendendi et de pecuniis receptis alias sibi propinquiores et utiliores terras acquirendi licentiam petierunt, debitisque informationibus super hoc, necnon super commodo vel incommodo eiusdem monasterii, si dictae terrae venderentur, peractis, illas cum advisamentis suis sequenti proximo Capitulo generali transmittant. 72.   Domino abbati de Firmitate, necnon abbatibus de Caroliloco, de Regalimonte, s. th. pr., et de Valledulci et cuilibet eorum, committit presens [praesens ] generale Capitulum, quatinus omnes et singulas Ordinis personas cuiuscumque sexus, status aut conditionis existant, quas per testes fide dignos, litteras seu schedulas obligatorias aut alia sufficientia documenta debite teneri aut obligari collegio Sancti Bernardi Parisiis, bursario, cellerario aut quibuscumque personis regularibus eiusdem collegii, in aliquibus pecuniarum seu quarumcumque rerum summis invenerint, seu alter eorum invenerit, ad eisdem et cuilibet eorum integraliter solvendum et satisfaciendum debite per omnes iuris et iustitiae vias, et ecclesiasticas censuras, oppositione seu appellatione non obstante, astringant et compellant, in plenaria Ordinis potestate. Omnibus et singulis Ordinis personis in sacro presbyteratus ordine constitutis districte in virtute sancta obedientiae et sub poenis et censuris Ordinis mandans et praecipiens idem Capitulum generale, quatinus dum requisitae per eosdem abbates aut alterum ipsorum fuerint, citent communiter coram dictis abbatibus aut altero ipsorum dictas Ordinis personas ad certos et competentes diem et locum sibi per praefatum collegium aut personis regularibus eiusdem, seu earum et cuiuslibet ipsarum procuratorem obiiciendis responsuras, et ultra processuras prout iuris fuerit et rationis. 73.   Ad idem, pro abbate de Gratia Dei, abbatibus de Balerna et de Bullione, et cuilibet eorum. 74.   Ad idem, pro abbate de Ellantio, abbatibus de Igniaco, de Valle clara, et cuilibet eorum. 75.   Ad idem, pro abbate de Valle regis abbatibus de Ursicampo et de Ellantio. 76.   Ad idem, pro domino Caroliloci, s. th. pr., abbatibus de Regalimonte et de Vallibus Sernay. CONTUMACES 77.   Fratres Anthonium de Bies, priorem monasterii de Bonacumba et Hugonem Masnon monachum eiusdem monasterii ad secundam diem praesentis Capituli generalis per abbatem de Ardorello, Ordinis commissarium citatos, debiteque expectatos ac vocatos et non comparentes, nec per se nec per alios, idem generale Capitulum contumaces, rebelles et excommunicatos reputat et declarat, mandans omnibus et singulis personis Ordinis in sacro sacerdotali ordine constitutis, necnon dominos presbyteros, curatos vel non curatos, notarios publicos rogans, quatinus dum requisiti fuerint, ipsos fratres sive per affixionem aut alias in locis publicis et consuetis, contumaces, rebelles et excommunicatos denuntient et declarent. 78.   Ad idem, contra fratrem Ioannem de Luco, professum monasterii de Bellapertica, per praedictum abbatem de Ardorello, Ordinis commissarium, citatum et non comparentem. 79.   Quia frater Ioannes Regis, monachus monasterii de Septem fontibus citatus ad praesens generale Capitulum et sufficienter expectatus atque vocatus, non comparuit neque per se neque per alium, ipsum generale Capitulum contumacem eum reputat, ac propter hoc sententiam excommunicationis incurrisse declarat. REHABILITATIONES 80.   Ad instantiam abbatis de Brunbach praesens generale Capitulum gratiose agere volens, cum sorore Elisabeth de Steten, moniali Vallis dominarum, eam rehabilitat, ut non obstante inhabilitate quam ex transgessione [transgressione ] voti continentiae, puerperio inde secuto, incurrit, ad omnes Ordinis honores, gradus, voces et actus legitimos, necnon officia et dignitates valeat admitti. 81.   Ad idem, pro sorore Anna de Ridern, moniali monasterii Fontis virginum, ad instantiam abbatis in Lanckheim. 82.   Ad idem, pro sorore Barbara Chenklein, professa in Cœli corona. 83.   Ad idem, pro fratre Petro de Sancto Thoma, professo monasterii de Himmerode, qui propter certum furtum, cui consensisse dicitur, inhabilitatem incurrit. 84.   Ad idem, pro fratre Ioanne Egli, de transgressione voti continentiae, puerperio inde secuto, ad instantiam abbatis de Sancto Urbano. 85.   Ad idem, pro fratre Ioanne Seydenachs, monasterii in Polplin professo, de apostasia et contagio carnali, ad instantiam abbatis ibidem. 86.   Ad idem, pro fratre Ioanne Brunnet, religioso monasterii Sancti Andreae in Goufferno, qui inhabilitatem contraxit fractione voti continentiae, de qua convictus fuit propter prolem sibi donatam, ad instantiam abbatis ibidem. 87.   Ad instantiam abbatis Caroliloci, s. th. pr., conceditur rehabilitatio Ioannae de le Ronet, et Iacquelinae Collière, religiosis de Parco dominarum, ut non obstante carnis contagio, puerperio inde secuto, ad omnes Ordinis actus legitimos, voces, gradus, officia, beneficia et dignitates, abbatiali etiam dignitate inclusa, promoveri possint et admitti. 88.   Ad idem, ad instantiam abbatis Claraevallis, s. th. pr., pro sororibus Ioanna de Lamnie et Maria de Theurive, monasterii de Parco dominarum professis, pro carnali contagio, puerperiis subsecutis, etc., ad omnes gradus et dignitates, etc. 89.   Ad idem, ad instantiam abbatis de Lanneyo pro fratre Ludovico Goim, eiusdem monasterii professo, non obstante apostasia per 12 dierum spatium, habitu regulari minime dimisso. 90.   Ad idem, ad instantiam ipsius de Lanneyo pro fratre Eustachio Lostellière, eiusdem monasterii professo, ut non obstante apostatia [apostasia ] per spatium 5 mensium, habitu religionis minime dimisso. 91.   Ad idem, ad instantiam abbatis de Longovillari pro fratre Ioanne de Gommeville eius professo, ut non obstante contagio carnis, puerperio inde secuto, et apostasia per 6 aut 7 mensium spatium, habitu religionis dimisso, etc. 92.   Ad idem, ad instantiam abbatis Longivadi pro fratre Egidio pro fratre Egidio du Jonchen, ut non obstante carnis contagio, puerperio inde secuto, etc. 93.   Ad idem, ad instantiam abbatis de Fonte Danielis pro fratribus Bastiano Baloton et Guidone Binaut, professis eiusdem monasterii, ut non obstante apostasia et carnis contagio, etc. SUFFRAGIA 94.   Universis christifidelibus, cuiuscumque fuerint excellentiae, dignitatis, status aut honoris, ecclesiasticae aut saecularis, has praesentes visuris et audituris, frater Ioannes, abbas Cistercii, totusque coetus abbatum Cisterciensis Ordinis in hoc Capitulo generali congregatorum totum Cisterciensem Ordinem repraesentantes, debitis cum honore et reverentia, orationum in Domino suffragium salutare. Gloriosissimam Dei genitricem semper virginem Mariam, templum Domini, sacrarium Spiritus Sancti, Ordinis patronam singularissimam, et si congruis laudibus nemo mortalium digne efferre sufficiat, quantum tamen humana sinit fragilitas, tanto attentius eam possibilibus laudum praeconiis extollere, atque ad extollendum alios provocare dignum reputavimus, quanto ampliora ipsius intervenientibus meritis et precibus coelestium donorum carismata [charismata ] nos adepturos speramus. Sane sicut venerabilis confratris nostri domini Nicolai Wydenbosch de Brino, abbatis Beatae Mariae de Pomerio, alias Bongart, nostri Cisterciensis Ordinis, Argentinensis dioecesis, relatione didicimus, nonnullae eiusdem sanctissimae Virginis amatrices, ac in Domino Deo devotae personae ecclesiasticae et saeculares utriusque sexus in insigni oppido Bernensi, Lausannensis dioecesis, quamdam mutuam inter se confraternitatem dudum inierunt, qua se ad laudem et gloriam eiusdem gloriossisimae [gloriosissimae ] virginis Mariae, suaeque sanctissimae conceptionis venerationem astrinxerunt annis singulis devotius recolendam. Nos considerantes eiusdem beatissimae Virginis conceptionem sacratissimam humanae salutis primum fuisse exordium, quo mundo multis annorum millibus densissimis peccatorum et ignorantiae tenebris caliganti, velut aurora rutilans, solem iustitiae praeveniens iubar novi splendoris illuxit, ut singuli christifideles ad huiusmodi conceptionis festum devotius celebrandum, dictaeque fraternitati se libentius adscribendum et associandum amplius animentur, ut si nos ipsi tantorum bonorum quae in dicta fraternitate fieri possunt participes esse mereamur. Dicti venerabilis coabbatis nostri de Pomerio, qui se iam pridem eidem confraternitati fuisse associatum asseruit, devotis precibus inclinati omnibus et singulis christifidelibus utriusque sexus, qui iam in eamdem confraternitatem assumpti fuerunt, vel etiam qui per immediate sequens quinquennium in ipsam erunt, auctoritate totius Ordinis nostri qua fungimur, brevi tenore praesentium plenariam conferimus participationem omnium bonorum spiritualium, videlicet missarum, vigiliarum, orationum, suffragiorum, abstinentiarum, ieiuniorum, disciplinarum, lectionum, sermonum, eleemosinarum, hospitalitatum, laborum, ceterorumque divini cultus officiorum, quae fiunt, et Domino favente de cetero fient in toto Ordine nostro, in vita eorum pariter et in morte, ita quod cum obitus eorum, utinam felices in Domino ! nostro fuerint generali Capitulo nuntiati, ibidem sicut unus nostrum absolvemini, omniumque missarum in Ordine quas pro fratribus et sororibus nostris defunctis annis singulis iniungere consuevimus participes erunt pariter et consortes. Datum, etc. 95.   *Suffragium pro ecclesia B. M. de Dola.* Universis et singulis christifidelibus has praesentes litteras visuris et audituris, frater Ioannes, abbas Cistercii totusque coetus abbatum Cisterciensis Ordinis in hoc generali Capitulo congregatorum, salutem, et per divinae pietatis opera promissionem vitae, quae nunc est et futurae, feliciter adipisci. Quamquam ad subveniendum omnibus necessitatem patientibus, ac subsidium petentibus omnes christifideles divinae charitatis lege sint astricti, dicente Scriptura, omni petenti te tribue ; illis tamen potissime succurrendum esse videtur, qui in bonis ac rebus ad divinum cultum pertinentibus, et sine quibus divinus cultus perfici non potest, casu aliquo miserabili iacturam ac detrimentum sunt perpessi. Cum ergo, sicut omnibus constat intuentibus, ecclesia collegiata B. M. V. in Dola, Bisuntinensis dioecesis, dudum, quod dolenter referimus, saevissimo hostium cursu villa capta et destructa pene tota cum calicibus, libris, ornamentis ecclesiasticis et aliis ad divinium [divinum ] cultum necessariis concremata fuerit et incinerata taliterque destructa et dissipata, ut nisi christifideles manu suffragentur amplius restaurari non possit, sicque divinus cultus penitus ibidem cessabit. Nos, abbates praedicti, ruinae tam lamentabili dictae ecclesiae ex affectu compatientes, cupientesque ad eidem pie subveniendum cunctos christifideles invitare, auctoritate totius nostri Ordinis Cisterciensis qua fungimur, omnibus et singulis sanctae matris Ecclesiae catholicae alumnis, qui iuxta facultates sibi concessas a Domino, pro restauratione praedictorum hinc infra immediate sequens… (*locus vacuus*) manus porrexerint adiutrices tenore praesentium conferimus plenariam participationem omnium bonorum spiritualium, videlicet… *etc. ut in n° pearcedentipraecedenti*. Datum, etc., sub appensione sigilli Diffininitorum [Diffinitorum ] dicti Capituli generalis, die 14 mensis septembris anno Domini M. CCCC. LXXX VIII. 96.   Universis christifidelibus, cuiuscumque fuerint excellentiae, dignitatis, status aut conditionis ecclesiasticae vel saecularis has praesentes visuris et audituris, frater Ioannes, abbas Cistercii, totusque coetus abbatum Cisterciensis Ordinis in hoc generali Capitulo congregatorum, totum Ordinem Cisterciensem repraesentantes, debitis cum honore et reverentia, orationum in Domino suffragium salutare. Quamquam generaliter intercedere pro omnibus sanctae matris Ecclesiae alumnis tum praecepto charitatis divinae, tum singulari nostrae professionis obligatione simus astricti, his tamen familiarius orationum nostrarum suffragia impertiri consuevimus, qui nobis ac nostro Ordini personisque ac locis eiusdem ampliori charitatis vinculo astricti dignoscuntur. Exigente igitur piae devotionis affectu quem religiosus et honorabilis dominus Amedeus François, insignis ecclesiae beati protomartyris Stephani, ecclesiae beati Medardi parochialis apud Divionem curatus, ad nos et Ordinem nostrum habere comprobatur, instantissimis eius precibus condescendere volentes, omnibus et singulis eius parochianis praesentibus et futuris, necnon universis christifidelibus utriusque sexus, qui durante vita praefati domini curati, ipsi ecclesiae parochiali iam dictae ad suas structuras aliasque necessitates suas manus porrexerint adiutrices, plenariam participationem omnium bonorum spiritualium, videlicet missarum, etc. Ita quod cum obitus eorum, etc. Datum, ut supra, etc. 97.   Ad instantissimam supplicationem domini Claraevallis conceditur suffragium Ordinis in primis venerabili viro domino Gerardo Seneschalli presbytero. 98.   Item, notabili viro Hugoni de Domum scutifero, domino de Capella in Brabantia, et domicellae Ioannae eius consorti, cum liberis, etc. 99.   Item, domicellae Margarethae [Margaretae ] de Lasteyie ; item, domino Ioanni de Pompadono scutifero. Item, domicellae Philippae Daultefers eius uxori. Item, Petro Pompadono eorum filio. Item, magistro Philippo de Pompadono, archidiacono et canonico de Podio. Item, Iacobo de Pompadono, curato de Charnait. 100.   Item, Ioanni Flibois et Iacquelinae eius uxori, Fiers commorantibus. 101.   Item, Ioanni Bardin et Ludovicae eiux [eius ] consorti cum liberis, Lugduni commorantibus. 102.   Ad instantiam abbatis Ozzeck in Bohemia fiat suffragium pro serenissimo domino rege Bohemiae. 103.   Ad instantiam domini de Fontesalutis pro egregio doctore legum, magistro Ioanne Phaulem, illustrissimi principis domini marchionis Brandeburgensis consiliario. 104.   Ad instantiam domini de Bebenhusen, pro domino Ernesto sacerdote in Schlingen ; fratribus et sororibus suis. 105.   Item, pro honorabili et scutifero viro magistro Ioanne Pelliene, regis consiliario et domino in Parlamento parisiensi. 106.   Item, pro magistro Iacobo Braesle, licentiato et advocato in Parlamento parisiensi ac pro eius uxore. 107.   Item, pro Guillelmo Regnart. 108.   Item, pro Petro Guyenet et Hugoneta eius uxore. 109.   Item, pro Iacobo Grand et Ioanneta eius uxore. 110.   Item, pro Ioanne Marsoti et Stephanata eius uxore. 111.   Item, pro venerabili patre domino Henrico Blanichoti, priore Sancti Loci de Divione, Ordinis Vallis caulium, pro patre et matre eius. 112.   Item, pro honorabili et scutifero viro magistro Philiberto de Puteo, rectore iustitiae Cistercii. 113.   Item, pro honesta muliere Hugeta Blanchote. 114.   Item, pro honorabili et circumspecto viro magistro Ioanne Renardi, licentiato domini nostri regis consiliario, ac pro eius uxore et liberis. 115.   Pro Guillelmo Adam et domino Philippo Chamboz presbytero, etc. 116.   Item, pro Hugeneta Bichote vidua. 117.   Item, pro honesto viro Petro Thirrici, notario divionensi, et eius consorti et liberis, etc. 118.   Item, pro domino Guillermo de Furno, presbytero curato Sancti Leodegarii ac Sancti Ioannis divionensis capellano. 119.   Item, pro domina Beatrice de Chandieu, domina de Chrésille et eius liberis, etc. 120.   Cum multae et diversae materiae in hoc generali Capitulo tractandae, propter brevitatem temporis non potuerunt in hoc eodem generali Capitulo terminari, R. D. N. Cistercii idem Capitulum gratiose committit, quatinus assumptis secum reverendis dominis quatuor primis et aliis dominis Diffinitoribus, quos voluerit in Divione cum dictis dominis Diffinitoribus audiat omnes et singulas materias tam generales Ordinis quam speciales, quae iam expediri non poterant, quibus idem Capitulum dat auctoritatem et plenum posse diffiniendi, iudicandi, decidendi et concludendi omnes et singulas materias iam dictas, etiam in romana Curia et alibi expediendas, in plenaria Ordinis potestate. 